Diari Oficial de la Generalitat Valenciana


Sumari del DOGV 2407, del 15-12-1994 (1994/833289)

ACORD de 22 de novembre de 1994, del Govern Valencià, pel qual es classifiquen els llocs d'Intervenció i Tresoreria de l'Ajuntament d'Elx per a la provisió d'aquests pel sistema de lliure designació.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2407

Data del DOGV
:   15-12-1994

Secció del DOGV
:   ALTRES DISPOSICIONS

Número del document
:   1994/833289


Data del document
:   22-11-1994

Organisme emissor
:   Conselleria d'Administració Pública

Tipus de document
:   Acord

ACORD de 22 de novembre de 1994, del Govern Valencià, pel qual es classifiquen els llocs d'Intervenció i Tresoreria de l'Ajuntament d'Elx per a la provisió d'aquests pel sistema de lliure designació.   
El Govern Valencià, en la reunió de 22 de novembre de 1994, adoptà l'acord següent:  
L'Ajuntament d'Elx, en la sessió plenària de 16 de setembre de 1994, va acordar optar pel sistema de lliure designació amb convocatòria pública com a forma de provisió dels seus llocs d'Intervenció i Tresoreria, reservats a funcionaris amb habilitació de caràcter nacional.  
En el mateix acord, l'Ajuntament d'Elx va decidir modificar en aquest sentit el catàleg de llocs de treball i retre compte d'això a l'administració autonòmica a l'efecte previst en l'article 27 del Reial Decret 1732/1994, de 29 de juliol, sobre provisió de llocs de treball reservats a funcionaris d'administració local d'habilitació de caràcter nacional.  
Perquè aquests llocs puguen ser coberts pel sistema de lliure designació cal, segons l'esmentat article 27, que el municipi tinga una població superior a 100.000 habitants; que el seu pressupost ordinari vigent siga superior a 3.000 milions de pessetes; que en la relació de llocs de treball, els llocs en qüestió tinguen assignat el nivell 30 de complement de destinació, i que es modifique prèviament en aquest sentit la relació de llocs de treball.  
Totes aquestes circumstàncies es donen en el cas de l'Ajuntament d'Elx, i es considera a aquests efectes equiparable el catàleg de llocs de treball a la relació de llocs de treball, davant l'absència de normes per a la seua elaboració per les entitats locals.  
L'article 27 del Reial Decret 1732/1994, afegeix que l'opció pel sistema de lliure designació requereix la comunicació a l'òrgan competent de la comunitat autònoma a l'efecte de classificació, d'acord amb l'article 9 del mateix Reial Decret.  
Segons l'esmentat article 9, els expedients de classificació seran resolts per l'òrgan competent de la corresponent comunitat autònoma.  
La Llei 5/1983, de 30 de desembre, de Govern Valencià, en l'article 25, disposa que correspon al Govern Valencià l'exercici de les competències estatutàries i legals de caràcter executiu i reglamentari que estiguen atribuïdes a la Generalitat Valenciana i no estiguen expressament atribuïdes a altres òrgans o institucions d'aquestes.  
Per tant, a proposta del conseller d'Administració Pública, el Govern Valencià  
ACORDA:  
Classificar els llocs de treball d'Intervenció i Tresoreria de l'Ajuntament d'Elx com a llocs que han de ser proveïts mitjançant el sistema de lliure designació entre funcionaris d'administració local amb habilitació de caràcter nacional pertanyents a la subescala d'intervenció-tresoreria, categoria superior.  
Contra aquest acord, que posa fi a la via administrativa, podrà interposar-s'hi, després de la comunicació prèvia al Govern Valencià, un recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la publicació d'aquest acord en el Butlletí Oficial de l'Estat.  
València, 22 de novembre de 1994  
El conseller secretari del Govern Valencià  
LUIS BERENGUER FUSTER